CELEX: 52020PC0491
Language: fi
Date: 2020-09-07
Title: Ehdotus EUROOPAN PARLAMENTIN JA NEUVOSTON ASETUS asetuksen (EU) N:o 168/2013 muuttamisesta L-luokan ajoneuvojen sarjan viimeisiä ajoneuvoja koskevien erityistoimenpiteiden osalta covid-19-epidemian vastatoimena

EUROOPAN KOMISSIO
            Bryssel 7.9.2020
            COM(2020) 491 final
            2020/0251(COD)
            Ehdotus
            EUROOPAN PARLAMENTIN JA NEUVOSTON ASETUS
            asetuksen (EU) N:o 168/2013 muuttamisesta L-luokan ajoneuvojen sarjan viimeisiä ajoneuvoja koskevien erityistoimenpiteiden osalta covid-19-epidemian vastatoimena
            (ETA:n kannalta merkityksellinen teksti)
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Covid-19-pandemialla on ollut merkittäviä vaikutuksia moottoripyöräteollisuuteen, kuten tuotantolaitosten toiminnan välitön keskeytyminen ja katkokset kansainvälisissä arvoketjuissa sekä kysynnän huomattava väheneminen ja myymättömien ajoneuvojen kasvava määrä. Tämän vuoksi valmistajat eivät ole pystyneet noudattamaan kaikkia 15. tammikuuta 2013 annetussa Euroopan parlamentin ja neuvoston asetuksessa (EU) N:o 168/2013 asetettuja määräaikoja.
            
            
               Kyseisen asetuksen mukaan ajoneuvojen päästörajoitusten Euro 5 -vaiheen soveltaminen alkaa 1. tammikuuta 2021, mikä tarkoittaa, että kyseisestä päivästä alkaen unionin markkinoille voidaan saattaa ainoastaan Euro 5 -vaatimusten mukaisia ajoneuvoja. 
            
            
               Covid-19-epidemia on kuitenkin vaikuttanut merkittävästi moottoripyörien myyntiin. Yleensä moottoripyörien myynnistä jopa 60 prosenttia tapahtuu maaliskuun ja heinäkuun välisenä aikana. Jäsenvaltioiden viranomaisten asettamien sulkutoimien vuoksi kauppaa ei voitu käydä kyseisen huippukauden aikana. Alan lähteissä arvioidaan, että maaliskuussa 2020 varastossa oli noin 553 700 Euro 4 -vaatimusten mukaista ajoneuvoa. Sulkutoimien aikana myynti väheni 98 prosenttia ja on pysynyt siitä lähtien verkkaisena. Sen vuoksi on todennäköistä, ettei kaikkia tällä hetkellä varastossa olevia Euro 4 -ajoneuvoja saada myytyä vuoden loppuun mennessä.
            
            
               Vaikka asetuksessa (EU) N:o 168/2013 annetaan valmistajille mahdollisuus myydä niin kutsuttuja sarjan viimeisiä ajoneuvoja (eli vanhoja ajoneuvoja, jotka eivät täytä viimeisimpiä vaatimuksia), tällaisten ajoneuvojen myyntimäärä ei saa olla suurempi kuin 10 prosenttia kahden edellisen vuoden aikana myytyjen ajoneuvojen määrästä tai enemmän kuin 100 ajoneuvoa jäsenvaltiota kohti. Jäsenvaltiot voivat päättää, kuinka monta ajoneuvoa voidaan rekisteröidä sarjan viimeisiksi ajoneuvoiksi.
            
            
               Kun otetaan huomioon mainitut häiriöt ja varastossa olevien ajoneuvojen määrä sekä myynnin lähes täydellinen keskeytyminen vuoden 2020 huippukautena, sarjan viimeisiä ajoneuvoja koskevat nykyiset säännökset eivät ole asianmukainen väline tilanteen korjaamiseksi. Sarjan viimeisiä ajoneuvoja koskevia säännöksiä olisi sen vuoksi muutettava vuoden 2021 osalta, jotta jälleenmyyjät voisivat myydä enemmän varastossaan olevia Euro 4 -ajoneuvoja. 
            
            
               Tästä ehdotuksesta ei aiheudu ylimääräisiä epäpuhtauspäästöjä, koska säännösten lieventäminen koskee ainoastaan ajoneuvoja, jotka oli valmistettu ennen kuin sulkutoimet otettiin käyttöön. Lisäksi sillä vältetään sellaisten ajoneuvojen tarpeeton romuttaminen, jotka olisi normaaliolosuhteissa saatettu markkinoille.  Tällä ehdotuksella ei lykätä Euro 5 -vaihetta, joka tulee voimaan 1. tammikuuta 2021 kaikkien uusien ajoneuvojen osalta.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Euroopan unionin toiminnasta tehdyn sopimuksen 114 artikla
               
            
            
               •Toissijaisuusperiaate (jaetun toimivallan osalta) 
            
            
               
                  Toissijaisuusperiaatetta sovelletaan, koska asia, jota ehdotus koskee, ei kuulu unionin yksinomaiseen toimivaltaan.
               
               
                  Koska ehdotus sisältää muutoksia voimassa olevaan EU:n lainsäädäntöön, ainoastaan EU voi tehokkaasti ratkaista asiaan liittyvät kysymykset. Lisäksi jäsenvaltiot eivät voi riittävällä tavalla saavuttaa toimenpiteen tavoitteita.
               
               
                  Jotta varmistetaan ajoneuvojen EU-tyyppihyväksyntäjärjestelmän toiminta, moottoriajoneuvojen tyyppihyväksynnässä sovellettavat tekniset vaatimukset on turvallisuuteen ja ympäristöön liittyviltä osiltaan yhdenmukaistettava unionin tasolla. Pelkät jäsenvaltioiden omat toimet heikentäisivät ajoneuvojen tyyppihyväksyntäjärjestelmän toimintaa. Euroopan unionin toimia tarvitaan, koska on vältettävä esteiden syntyminen sisämarkkinoille.
               
               
                  Sen vuoksi ehdotus on toissijaisuusperiaatteen mukainen.
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen, koska siinä ei ylitetä sitä, mikä on tarpeen sen tavoitteiden saavuttamiseksi; tavoitteena on varmistaa sisämarkkinoiden moitteeton toiminta ja taata samalla korkeatasoinen suoja yleiselle turvallisuudelle ja ympäristölle.
               
            
         
         
            
               •Toimintatavan valinta
            
            
               
                  Asetusta muuttava asetus
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               Tähän ehdotukseen ei liity erillistä vaikutustenarviointia, sillä asetuksesta (EU) N:o 168/2013 on jo tehty vaikutustenarviointi. Tällä ehdotuksella ei muuteta kyseisen asetuksen asiasisältöä eikä aseteta uusia velvoitteita asianomaisille osapuolille. Sen pääasiallisena tarkoituksena on antaa meneillään olevasta covid-19-epidemiasta johtuvista poikkeuksellisista syistä erityisiä säännöksiä, jotka koskevat sarjan viimeisiä ajoneuvoja ja joita sovelletaan ainoastaan vuonna 2021.
            
            
               4.TALOUSARVIOVAIKUTUKSET
            
            
               Ehdotuksella ei ole EU:n toimielimiin kohdistuvia talousarviovaikutuksia. 
            
            
            
            
            
            
                  
            
            
                  
            
            
               2020/0251 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               asetuksen (EU) N:o 168/2013 muuttamisesta L-luokan ajoneuvojen sarjan viimeisiä ajoneuvoja koskevien erityistoimenpiteiden osalta covid-19-epidemian vastatoimena
            
            
               (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
            
            
               ottavat huomioon Euroopan komission ehdotuksen,
            
         
         
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ovat kuulleet Euroopan talous- ja sosiaalikomiteaa
                  1
               ,
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Covid-19-epidemian vuoksi L-luokan ajoneuvojen kriittisten osien ja komponenttien toimitusketju on häiriintynyt ja kyseisten ajoneuvojen kysyntä on vähentynyt huomattavasti, minkä vuoksi valmistajat eivät ole ehtineet myydä varastoistaan Euro 4 -ajoneuvoja, jotka on Euroopan parlamentin ja neuvoston asetuksen (EU) N:o 168/2013
                  2
                liitteen IV mukaisesti rekisteröitävä ennen kuin ympäristövaatimuksia koskevan Euro 5 -vaiheen soveltaminen alkaa 1 päivänä tammikuuta 2021.
            
            
               (2)Asetuksessa (EU) N:o 168/2013 vahvistettujen sarjan viimeisiä ajoneuvoja koskevien säännösten mukaan valmistajat voivat edelleen asettaa saataville markkinoilla, rekisteröidä tai ottaa käyttöön rajoitetun määrän sellaisia varastossa olevia L-luokan ajoneuvoja, joita ei voida asettaa saataville markkinoilla tai ei voida enää asettaa saataville markkinoilla, rekisteröidä tai ottaa käyttöön, koska voimaan on tullut uusia teknisiä vaatimuksia, joiden osalta niitä ei ole hyväksytty.
            
            
               (3)Covid-19-epidemian aiheuttamat häiriöt huomioon ottaen on ilmeistä, että asetuksen (EU) N:o 168/2013 sarjan viimeisiä ajoneuvoja koskevat säännökset eivät ole asianmukaisia, kun otetaan huomioon kuinka paljon Euro 4 -vaatimusten mukaisia L-luokan ajoneuvoja valmistajilla on jäljellä varastossa sen jälkeen, kun päästörajoitusten Euro 5 -vaiheen soveltaminen alkaa.
            
            
               (4)Covid-19-epidemian aiheuttamien poikkeuksellisten olosuhteiden vuoksi ja mahdollisten markkinahäiriöiden välttämiseksi on tarpeen muuttaa asetuksen (EU) N:o 168/2013 sarjan viimeisiä ajoneuvoja koskevia sääntöjä.
            
            
               (5)Sen varmistamiseksi, että näitä toimenpiteitä sovelletaan ainoastaan ajoneuvoihin, jotka olivat varastossa kansallisten sulkutoimien aikana, niiden sarjan viimeisten ajoneuvojen määrä, joita nämä erityiset toimenpiteet koskevat, ei saa ylittää 15 päivänä maaliskuuta 2020 varastossa olleiden Euro 4 -vaatimusten mukaisten L-luokan ajoneuvojen määrää.
            
            
               (6)Asian kiireellisyyden, joka johtuu covid-19:n leviämisen aiheuttamista poikkeuksellisista olosuhteista, vuoksi olisi poikettava Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyssä, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta.
            
            
               (7)Koska toimenpiteiden tarve on kiireellinen, tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä,
            
            
               (8)Sen vuoksi asetusta (EU) N:o 168/2013 olisi muutettava,
            
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Lisätään asetukseen (EU) N:o 168/2013 44 a artikla seuraavasti:
            
            
               ”44 a artikla
            
            
               Sarjan viimeisiä ajoneuvoja koskevat erityistoimenpiteet covid-19-epidemian vastatoimena
            
            
               1.
                     Poiketen siitä, mitä 44 artiklassa säädetään, ajoneuvoja, jotka vastaavat sellaista ajoneuvotyyppiä, jonka EU-tyyppihyväksynnän voimassaolo on 37 artiklan 2 kohdan a alakohdan mukaisesti päättynyt 1 päivänä tammikuuta 2021, voidaan asettaa saataville markkinoilla, rekisteröidä tai ottaa käyttöön sarjan viimeisinä ajoneuvoina 31 päivään joulukuuta 2021 saakka, jollei tämän artiklan 2, 3 ja 4 kohdasta muuta johdu.
            
            
               2.
                     Edellä 1 kohdassa tarkoitettujen sarjan viimeisten ajoneuvojen lukumäärä ei saa ylittää niiden ajoneuvojen lukumäärää, joiden EU-tyyppihyväksynnän voimassaolo päättyi 37 artiklan 2 kohdan a alakohdan mukaisesti 1 päivänä tammikuuta 2021 ja jotka olivat varastossa 15 päivänä maaliskuuta 2020. 
            
         
         
            
               3.
                     Jos valmistaja haluaa hyödyntää 1 kohdassa tarkoitettua poikkeusta, sen on toimitettava hakemus kunkin sellaisen jäsenvaltion kansalliselle viranomaiselle, jossa kyseiset ajoneuvot on tarkoitus asettaa saataville markkinoilla, rekisteröidä tai ottaa käyttöön ja ilmoitettava hakemuksessa niiden sarjan viimeisten ajoneuvojen lukumäärä, joille 1 kohdassa tarkoitettua poikkeusta haetaan.
            
            
               Asianomaisen kansallisen viranomaisen on päätettävä kuukauden kuluessa hakemuksen saamisesta, hyväksyykö se, että kyseiset ajoneuvot rekisteröidään sen alueella, ja kuinka monta tällaista ajoneuvoa se hyväksyy rekisteröitäväksi alueellaan.
            
            
               4.
                     Valmistajan on merkittävä 1 kohdan mukaisesti käyttöön otettujen ajoneuvojen vaatimustenmukaisuustodistukseen erityinen merkintä, joka osoittaa kyseisten ajoneuvojen kuuluvan ryhmään ”2021 – sarjan viimeiset ajoneuvot”.
            
            
               5. Jäsenvaltioiden on ilmoitettava komissiolle viimeistään 1 päivänä heinäkuuta 2021 niiden ajoneuvojen lukumäärä, joille on myönnetty tämän artiklan nojalla sarjan viimeisen ajoneuvon asema.”
            
            
               2 artikla
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        EUVL C , , s. .
               
               
                  
                     (2)
                  
                        Euroopan parlamentin ja neuvoston asetus (EU) N:o 168/2013, annettu 15 päivänä tammikuuta 2013, kaksi- ja kolmipyöräisten ajoneuvojen ja nelipyörien hyväksynnästä ja markkinavalvonnasta (EUVL L 060, 2.3.2013, s. 52).